Такімі ж змізарнелымі былі ўладальнікі маёнткаў Шарнева і Красная Слабада, з трох бакоў аточаных землямі Чарэйскага графства. Калі Сапегі і іншыя магнаты аддавалі ў заклад і прадавалі цэлыя абшары з дзесяткамі вёсак і сотнямі падданых, то іх мізэрным суседзям даводзілася дзейнічаць на больш сціплым узроўні. У 1792 г. уладальнік Краснай Слабады Андрэй Рагоўскі прадаў свайму родзічу Аляксандру Рагоўскаму за 2 тысячы злотых адзіную валоку ў засценку Бабовішча, паміж землямі вёсак Красная Слабада і Журавы. Яго сусед Францішак Сідароўскі, уласнік Шарнева, тады ж прадаў 2 валокі, таксама ацэненых у 2 тыс. кожная. Адна з іх, ва ўрочышчы Астроўскае Балота на рацэ Бобр, паміж землямі Шарнева і сапежынскага Кіяўца, дасталася Ануфрыю Косці, другая, у засценку Барсучыны, паміж Краснай Слабадой і сапежынскімі Лютымі – Тадэвушу Шукевічу [115].